**AIŠKINAMASIS RAŠTAS**

**DĖL VIEŠOSIOS ĮSTAIGOS KLAIPĖDOS EKONOMINĖS PLĖTROS AGENTŪROS SAVININKO KAPITALO DIDINIMO**

**1. Sprendimo projekto esmė, tikslai ir uždaviniai.**

***Šio sprendimo tikslas*** – savivaldybei nuosavybės teise priklausantį finansinį turtą (pinigai) – 1 146 000, 00(vieną milijoną šimtą keturiasdešimt šešis tūkstančius) litų iš Klaipėdos miesto savivaldybės administracijos Investicijų ir ekonomikos departamentui skirtų asignavimų – kaip papildomą įnašą perduoti viešajai įstaigai Klaipėdos ekonominės plėtros agentūrai, didinant viešosios įstaigos Klaipėdos ekonominės plėtros agentūra kapitalą.

Vadovaujantis Lietuvos Respublikos ir savivaldybių turto valdymo, naudojimo ir disponavimo juo įstatymo 19 straipsnio 2 dalimi savivaldybės taryba priima sprendimą dėl savivaldybės nuosavybės teise priklausančio turto investavimo. Savivaldybių turto investavimas, remiantis minėtu įstatymu, yra savivaldybei nuosavybės teise priklausančio turto, kaip įnašo, perdavimas viešajai įstaigai, didinant viešosios įstaigos kapitalą, jei savivaldybė yra jų dalininkė.

***Dalininko/savininko teisės:***

VšĮ Klaipėdos ekonominės plėtros agentūra įregistruota Lietuvos Respublikos Juridinių asmenų registre 2001 m. lapkričio 23 d., vadovaujantis Klaipėdos miesto savivaldybės plėtros strateginio planu (patvirtintas Klaipėdos miesto savivaldybės tarybos 2001-04-26 sprendimu Nr. 110), kuris numatė įsteigti VšĮ Klaipėdos ekonominės plėtros agentūrą (toliau – KEPA), siekiant užtikrinti informacijos ir konsultacijų teikimą vietos bei užsienio investuotojams ir verslininkams. Nuo 2004 m. gruodžio 14 d. viešosios įstaigos KEPA dalininke tapo Lietuvos Respublikos ūkio ministerija, kurios dalis sudarė 95,5 proc.. Lietuvos Respublikos Vyriausybės 2008 gruodžio 3 d. sprendimu dalininko teisės bei dalininko įnašas (21,3 tūkst. LT.) perduoti Klaipėdos miesto savivaldybei (Klaipėdos miesto savivaldybės tarybos 2008-06-26 sprendimas Nr. T2-249). Klaipėdos miesto savivaldybės tarybai 2014 m. gegužės 29 d., padidinus viešosios įstaigos KEPA savininko kapitalą, Klaipėdos miesto savivaldybės įnašą sudaro 214 300 Lt., t.y. (100 proc.). Klaipėdos miesto savivaldybė yra vienintelė šios įstaigos savininkė.

***Investavimo tikslo pagrindimas:***

Klaipėdos miesto savivaldybės taryba 2006 m. kovo 30 d. priėmė sprendimą Nr. T2-87, kuriuo pritarė paraiškos „Buvusio tabako fabriko pritaikymas smulkaus ir vidutinio verslo reikmėms. I etapas: galimybių studijos ir techninio projekto parengimas“ teikimui pagal Lietuvos 2004–2006 m. bendrojo programavimo dokumento 3.2 priemonės „Verslo aplinkos gerinimas“ veiklų grupę „SVV paramos sistema“. Projekto teikėja viešoji įstaiga KEPA 2006-2007 metais įgyvendino projekto I etapą ir parengė galimybių studiją ir techninį projektą, pagal kurį turėjo būti pradėta buvusio tabako fabriko rekonstrukcija.

Klaipėdos miesto savivaldybės tarybos 2008 m. gruodžio 24 d. sprendimu Nr. T2-438 “Dėl pritarimo dalyvauti projekte “Buvusio tabako fabriko Klaipėdoje pritaikymas kūrybinių industrijų veiklai. II etapas“ priimtas sprendimas toliau įgyvendinti buvusio tabako fabriko rekonstrukcijos projekto II etapą pagal Ekonomikos augimo veiksmų programos prioriteto „Verslo produktyvumo didinimas ir aplinkos verslui gerinimas“ priemonę Nr. VP2-2.2-ŪM-02-V „Asistentas-2“. Pastaruoju sprendimu viešajai įstaigai KEPA buvo pavesta atlikti projekto statybos užsakovo funkcijas. Savivaldybė įsipareigojo prisidėti prie projekto įgyvendinimo kaip mokėtoja už pareiškėjo indėlį. Šiuo sprendimu pritarta jungtinei sutarčiai tarp Klaipėdos miesto savivaldybės ir viešosios įstaigos KEPA.

Jungtinės veiklos sutartis J10-4 pasirašyta Klaipėdos miesto savivaldybės ir viešosios įstaigos KEPA 2009 m. sausio 28 d. (pakeitimas 2013m. sausio 10d. J9-13). Šios sutarties 10.4 punktas numato, kad užbaigus tabako fabriko rekonstrukciją, sukurtas turtas perduodamas viešosios įstaigos KEPA nuosavybėn, didinant jo kapitalą.

2013 m. lapkričio 28 d. Klaipėdos miesto savivaldybės taryba sprendimu Nr. T2-228 pritarė Kūrybinio inkubatoriaus Kultūros fabriko 2014–2016 metų veiklos programai, kurios pagrindinis tikslas – sudaryti palankias sąlygas šiuolaikinių scenos menų ir naujųjų kūrybinių verslų atstovams steigti smulkaus ir vidutinio verslo subjektus, juos plėsti, didinti jų gyvybingumą; patenkinti miesto visuomenės poreikius šiuolaikiškai įrengtoms scenos meno ir kino erdvėms. Tuo tikslu Klaipėdos miesto savivaldybės taryba 2014 m. gegužės 29 d., padidino viešosios įstaigos KEPA savininko kapitalą 193 tūkst. litų, kaip Klaipėdos miesto savivaldybės turtinį įnašą, kad patalpos būtų visiškai parengtos nuomai ir renginių organizavimui bei viešinimui.

2014 m.biudžete numatyta prie šio projekto prisidėti 1,9 mln. Lt. paskolos lėšomis. Be to , viešoji įstaiga Lietuvos verslo paramos agentūra (LVPA) viešajai įstaigai Klaipėdos ekonominės plėtros agentūra (KEPA) kompensavimo būdu grąžino 732.646, 66 Lt. už atliktus ir savivaldybės lėšomis apmokėtus darbus 2013m. pagal 2012.12.12 sutartį su UAB „Rekosta“. KEPA šias lėšas grąžino Klaipėdos m. savivaldybės administracijai. Kadangi bendra ES lėšų suma nepakito, pasikeitė tik atskirų sutarčių finansavimo šaltinių proporcijos, šios lėšos bus reikalingos apmokėti kitiems darbams. Atsižvelgiant į tai, kad dalis darbų nepatenka į ES lėšomis finansuojamo projekto apimtį, siūlome didinti įstaigos įstatinį kapitalą 1.146.000,00 Lt., skiriant šias lėšas statybos darbams, kurių nefinansuoja ES.

**2. Projekto rengimo priežastys ir kuo remiantis parengtas sprendimo projektas.**

Rengiant sprendimą vadovautasi Lietuvos Respublikos viešųjų įstaigų įstatymo 13 straipsniu, Lietuvos Respublikos vietos savivaldos įstatymo 16 straipsnio 3 dalies 9 punktu, Lietuvos Respublikos ir savivaldybių turto valdymo, naudojimo ir disponavimo juo įstatymo 19 straipsnio 2 dalimi ir vadovaujantis Klaipėdos miesto savivaldybės tarybos 2013 m. lapkričio 28 d. sprendimu Nr. T2-288 „Dėl Kūrybinio inkubatoriaus kultūros fabriko 2014–2016 metų veiklos programos patvirtinimo“, 2014 m. gegužės 29 d. sprendimu Nr. T2-122 Dėl viešosios įstaigos Klaipėdos ekonominės plėtros agentūros savininko kapitalo didinimo, 2014 birželio 30d. Klaipėdos miesto savivaldybės projekto Nr. VP2-2.2-ŪM-02-V-01-006 „Buvusio tabako fabriko Klaipėdoje pritaikymas kūrybinių industrijų plėtrai“ priežiūros komiteto posėdžio protokolu.

Pagrindinė sprendimo projekto priežastis – savalaikiai tinkamai paruošti kūrybinio inkubatoriaus infrastruktūrą ir sudaryti palankias sąlygas menininkų ir kūrybinių verslų inkubavimui bei pastarųjų kūrybos rezultatų pristatymui publikai arba pardavimui rinkose.

**3. Kokių rezultatų laukiama.**

Padidinus savininko kapitalą, VšĮ KEPA bus užtikrintas sėkmingas Kūrybinio inkubatoriaus veiklos programos įgyvendinimas, kuris skatins kūrybinių industrijų plėtrą.

**4. Sprendimo projekto metu gauti specialistų vertinimai.**

**5. Išlaidų sąmatos, skaičiavimai, reikalingi pagrindimai ir paaiškinimai**.Pridedama lentelė

**6. Lėšų poreikis sprendimo įgyvendinimui.**

Papildomo finansavimo šio sprendimo įgyvendinimui neprireiks.Lėšos jau buvo suplanuotos , rengiant 2014m. biudžetą bei vadovaujantis anksčiau priimtais sprendimais dėl Klaipėdos m. savivaldybės prisidėjimo prie šio projekto įgyvendinimo. Keičiami tik finansavimo šaltiniai: paskolos lėšos keičiamos privatizavimo fondo lėšomis. Lentelė, kurioje nuodoma 2014m. skirtų lėšų panaudojimas pridedama.

**7. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nenumatoma.

Teigiamos pasekmės: kūrybinių industrijų skatinimas palankiai veikia urbanistinę ir socialinę raidą, kūrybiškos aplinkos kūrimas pritraukia investicijas bei kitus, kūrybinių industrijų sektoriui nepriklausančius, verslus. Padidinus VšĮ KEPA kapitalą, bus užtikrintos sąlygos vykdyti prisiimtus įsipareigojimus.

PRIDEDAMA: Lentelė . PROJEKTO KŪRYBINIS INKUBATORIUS "KULTŪROS FABRIKAS" FINASAVIMO POREIKIS 2014M., 1l.

Projektų sk. vedėja Elona Jurkevičienė